Toamna trecută, în bisericile ortodoxe din Cluj și Bistrița-Năsăud au ajuns materiale de propagandă pentru referendumul Coaliției pentru Familie, tipărite pe banii Arhiepiscopiei Vadului, Feleacului și Clujului. Eparhia BOR, prin propriile structuri administrative, a gestionat și distribuirea broșurilor.

Zece mii de exemplare tipărite ale acestor broșuri au fost finisate la tipografia Renașterea, pe care Arhiepiscopia o administrează. Construită într-un sat din Cluj, tipografia este rezultatul unui program cu finanțare europeană.

Reprezentanții Arhiepiscopiei Vadului, Feleacului și Clujului admit oficial că au fost autorii operațiunii, dar neagă că distribuirea broșurilor Coaliției pentru Familie (CpF) ar fi vizat publicul larg. A fost, spun ei, un demers destinat exclusiv informării preoților. Multiplele evidențe documentate de reporterul Să fie lumină contrazic, însă, poziția eparhiei.

De fiecare dată când a fost interogată asupra modalităților concrete prin care sprijină acțiunile CpF, Patriarhia Română a comunicat public că nu există nicio implicare logistică a BOR, singurul sprijin al clerului pentru cauza referendumului pentru familie fiind unul la nivel ideologic, „prin cuvânt”.

Confruntat cu probatoriul Să fie lumină, purtătorul de cuvânt al Patriarhiei Române susține că nu știa de sprijinul financiar oferit de la Cluj pentru referendum și invocă autonomia eparhiilor față de conducerea de la București.

Investigația Să fie lumină livrează astăzi primele probe factuale ale implicării Bisericii Ortodoxe Române la nivel logistic, financiar și administrativ în susținerea demersului de modificare a Constituției asumat de Coaliția pentru Familie.